Diari Oficial de la Generalitat Valenciana


Sumari del DOGV 2477, del 27-03-1995 (1995/834214)

LLEI 5/1995, de 20 de març, de la Generalitat Valenciana, de Consells Agraris Municipals.
-----------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1995/03/20/5/dof/vci/html**

### Dades del document

Número de DOGV
:   2477

Data del DOGV
:   27-03-1995

Secció del DOGV
:   DISPOSICIONS GENERALS

Número del document
:   1995/834214


Data del document
:   20-03-1995

Organisme emissor
:   Presidència de la Generalitat

Tipus de document
:   Llei

Anàlisi jurídica

LLEI 5/1995, de 20 de març, de la Generalitat Valenciana, de Consells Agraris Municipals.   
Sia notori i manifest a tots els ciutadans que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la llei següent:  
PREàMBUL  
El sector agrari en la Comunitat Valenciana ha estat, històricament, l'impulsor del desenvolupament econòmic i social; ha creat un teixit industrial i comercial, i constitueix el suport per a l'arrancada d'aquests sectors en els últims anys. Inevitablement, això ha comportat una reducció del pes relatiu de l'activitat agrària en el conjunt de l'economia valenciana, sense perjudici d'allò que, geogràficament, continua sent un sector amb gran implantació en quasi tots els municipis de la Comunitat Valenciana.  
Aquesta realitat, que caracteritza els nostres municipis com a municipis de tradició agrària molt arrelada, mantinguda, cal la presència i la participació dels òrgans de govern local, molt pròxims als ciutadans, en l'articulació del camp.  
Per altra banda, la Llei reguladora de les Bases del Règim Local, de 2 d'abril de 1985, va incloure com a matèries en què, en tot cas, exercirà competències el municipi, les de conservació de camins i vies rurals i de guàrdia rural, ja que s'ha produït la gradual assumpció i l'exercici pels municipis d'aquestes competències en matèria de serveis d'interés general agrari. Aquest nou protagonisme de les entitats locals en matèria agrària s'ha confirmat per la Llei de Cambres Agràries, de 24 de desembre de 1986, que habilita les entitats locals, en el marc de la llei bàsica i de la legislació corresponent de les comunitats autònomes, per a «prestar serveis d'interès general agrari en les respectives demarcacions territorials».  
Per totes aquestes circumstàncies, és convenient dotar els ajuntaments valencians d'un òrgan que assumisca les relacions amb el sector agrari, que articule la participació de les organitzacions professionals agràries i els sindicats de treballadors agraris i reconega el paper important que aquestes compleixen en l'articulació democràtica del món rural i també per al millor desenvolupament de les competències agràries municipals pròpies i delegades.  
Precisament, en els últims anys ja s'ha produït la iniciativa de nombrosos ajuntaments de la Comunitat Valenciana de crear al seu si un òrgan complementari d'assessorament i participació en matèria agrària, el Consell Agrari Municipal, el qual, tanmateix, necessita d'una regulació per a tot l'àmbit de la Comunitat Valenciana, que pot obtenir-se mitjançant aquesta intervenció legislativa dins del respecte a l'autonomia municipal, a la vista dels pronunciaments de la sentència del Tribunal Constitucional 214/1989, de 21 de desembre. La Generalitat Valenciana és competent en matèria de règim local, d'acord amb l'article 31.8 de l'Estatut d'Autonomia.  
Aquesta llei regula els consells agraris municipals i es limita a preveure'n l'existència en els ajuntaments i la composició, respectant però, la potestat d'autoorganització dels municipis, característica de la seua autonomia constitucionalment garantida.  
Article primer  
L'administració de la Generalitat Valenciana prestarà a les entitats locals de la Comunitat Valenciana la cooperació i l'assistència que necessiten per a l'eficaç exercici de les seues funcions en matèria agrària.  
Article segon  
1. Als ajuntaments de la Comunitat Valenciana es constituirà un consell agrari municipal, com a òrgan consultiu, d'assessorament i de participació en matèria agrària.  
2. La constitució d'aquest serà potestativa per als ajuntaments en els municipis de menys de 250 habitants i en els de nul·la o insignificant activitat agrària. La magnitud de l'activitat agrària la determinarà la conselleria competent en matèria agrària després de ser oïdes les organitzacions professionals agràries més representatives a què es refereix la Llei 23/1986, de 24 de desembre, de Cambres Agràries.  
Article tercer  
1. Els consells agraris municipals tindran la composició que determine cada ajuntament, mitjançant acord del Ple.  
2. Hi estaran representats tots els grups polítics integrants de la corporació; els presidirà l'alcalde o el regidor en qui delegue.  
3. Necessàriament, també formaran part dels consells agraris municipals representants de les organitzacions professionals agràries més representatives a què fa referència la Llei 23/1986, de 24 de desembre, de cambres agràries i representants de les organitzacions sindicals dels treballadors agraris més representatives en l'àmbit de la Comunitat Valenciana. No obstant això, també es podrà preveure la participació d'altres organitzacions agràries implantades al municipi.  
4. El nombre total de membres dels consells agraris municipals serà determinat pel Ple municipal. Almenys el 50% dels membres de cada consell agrari seran representants de les organitzacions contemplades en l'apartat 3.3.  
5. Serà secretari del consell el de l'ajuntament o el funcionari en qui delegue, que actuarà amb veu però sense vot.  
Article quart  
1. Són funcions dels consells agraris municipals, sense perjudici d'altres que s'establisquen en el seu reglament o s'acorden en el Ple de l'ajuntament, les següents:  
a) Avaluar la realitat agrària del municipi, els seus problemes i necessitats.  
b) Assessorar la resta d'òrgans de l'ajuntament en matèria agrària i també en la prestació dels serveis d'interés agrari que estiguen atribuïts o puguen atribuir-se al municipi.  
c) Proposar les mesures que propicien el desenvolupament rural i la millora de les rendes i les condicions de vida dels agricultors, ramaders i treballadors del sector agropecuari.  
2. Els consells agraris municipals compliran així mateix aquestes funcions a sol·licitud de l'administració de la Generalitat Valenciana adreçada als ajuntaments respectius.  
Article cinqué  
Els consells agraris municipals en cap cas podran assumir les funcions de representació, reivindicació i negociació en defensa d'interessos professionals i socioeconòmics dels agricultors i ramaders, que competeix a les organitzacions professionals agràries i als sindicats de treballadors agraris.  
Article sisé  
1. El funcionament de cada consell agrari municipal es regirà pel reglament que el dote el respectiu ajuntament.  
2. En tot cas es reunirà a convocatòria del seu president, i almenys amb caràcter ordinari una vegada al trimestre.  
3. Un quart dels seus membres podran sol·licitar reunions extraordinàries, que convocarà el president en el termini de cinc dies i no se'n podrà demorar la realització més de deu dies des de la sol·licitud.  
DISPOSICIONS ADDICIONALS  
Primera  
Els consells agraris municipals es constituiran d'acord amb el que preveu aquesta llei en el termini màxim d'un any.  
Els ajuntaments comunicaran a la conselleria competent en matèria agrària l'aprovació i les modificacions del Reglament del Consell Agrari Municipal i també la seua constitució, la composició i les alteracions que s'hi produïsquen.  
Els consells agraris municipals anteriorment constituïts s'adequaran al que estableix aquesta llei, en el mateix termini d'un any, i es comunicarà a la conselleria competent en matèria agrària.  
Segona  
La Conselleria d'Agricultura, Pesca i Alimentació constituirà una mesa de seguiment del procés de creació dels consells agraris municipals integrada per representants de la conselleria, de la Federació Valenciana de Municipis i Províncies, de les organitzacions professionals agràries més representatives i dels sindicats de treballadors més representatius.  
DISPOSICIONS FINALS  
Primera  
S'autoritza el Govern valencià per dictar les disposicions reglamentàries que calga per a l'aplicació d'aquesta llei.  
Segona  
Aquesta llei vigirà a partir del dia següent de la publicació en el Diari Oficial de la Generalitat Valenciana.  
Per tant, ordene als ciutadans, tribunals, autoritats i poders públics als quals pertoque, que observen i facen complir aquesta llei.  
València, 20 de març de 1995  
El president de la Generalitat Valenciana,  
JOAN LERMA I BLASCO


Còpia Permalink ELI